טיפול כדים. כן, מודה שגם אני הייתי סקפטי, שלא לומר משועשע למשמע הרעיון. נגמרו הרעיונות לטיפולים חדשים? אלא שחמש דקות אל תוך הטיפול, והציניות מתפוגגת. 10 דקות נוספות על מיטת הטיפולים, ואני כבר ברקיע אחר. מדובר בכדים קטנטנים שחוממו מראש ומשמשים ככלי להעברת מגע מפנק, מצד אחד, אבל קשיח וחודרני באזורים שדורשים זאת. הכדים השוים בעלי מרקמים שונים, ואני בוחר את אלו שגורמים לי להרגשה נעימה יותר. גם הטמפרטורה והעוצמה מותאמים לי אישית. שלא כמו טיפולים אחרים, שרובם נמשכים כ-50 דקות, כאן מדובר ב-75 דקות, מה שמאפשר לי להתמכר לטיפול מבלי לחשוב שאוטוטו הוא הולך להיגמר. החום הנעים של הכד והנגיעות בשרירים הדואבים, גורמים לי להירדם לשניות, או דקות ולהתעורר שוב אל העונג. מדובר, ללא ספק, בחוויית מגע רוחנית ומיוחדת במינה.
יש דברים שכל אחד חייב לעשות לפחות פעם בחיים. לבלות חופשה במלון ממילא בירושלים זה אחד מהם. מלון בוטיק שכל פרט בו מעוצב ומחושב, הספא מרגיש כמו אי של רוגע באיים הקריביים, ומכניס אותך לאווירה של שלווה ורוגע הרבה לפני שהטיפול החל, והרבה אחרי שהוא הסתיים.
אפשר, ואפילו רצוי, לבלות שעות ארוכות לפני או אחרי הטיפול בספא אקאשה. המקום כולל ארבעה אזורים שונים, בהתאם לארבעת האלמנטים הבסיסיים – אדמה, עם בר אורגני, שמציע מעדנים בריאים לאנשים שהגזרה מדברת אליהם), מים, שזה כמובן הספא עם סאונה וג'קוזי מעוצבים במיוחד, אש, עם חדר כושר משוכלל שכולל שיעורי ספינינג וכל מה שצריך כדי להוריד קלוריות עודפות ואוויר, שמייצגים חוגים הוליסטיים וחדר מדיטציה עצמי, שמזמין את המעוניין בהירגעות לשבת, לבהות במסך הגדול ובאווירה החשוכה והנעימה, לעקוב אחר ההוראות על המסך ולהכנס לתוך טריפ של רוגע ושלווה.